《写怀寄吴下一二知己》
元代·周砥

朔风吹庭树，寒雨集杨园。此时怀故旧，悽怆不可言。

忆向吴门道，挟书访遗老。两公即相知，把袂日倾倒。

别来今几龄，白日不留停。五见枇杷树，开花拂草亭。

相思乱心绪，摇摇无定处。飘若天上云，随风忽东去。

知君卧紫烟，清真如晋贤。手持玉麈尾，相对谈重玄。

我若不得志，岩居非本意。宝匣剑空鸣，金尊日长醉。

吐气如长虹，古人敢追踪。子云天禄阁，宋玉兰台宫。

奈何出门去，荆棘满中路。当伺天□□，骑龙跃云雾。

君非知我深，何能说胸襟。聊兹写情素，非为庄舄吟。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。